**Doložka prednosti**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

**1. Gestor zmluvy:**

Ministerstvo dopravy a výstavby Slovenskej republiky

**2. Názov zmluvy:**

Protokol, ktorým sa mení článok 56 Dohovoru o medzinárodnom civilnom letectve prijatý na 39. valnom zhromaždení Medzinárodnej organizácie civilného letectva (Montreal, 27. september až 6. október 2016), (ďalej len „protokol“)

**3. Účel a predmet zmluvy a jeho úprava v právnom poriadku Slovenskej republiky:**

Z dôvodu záujmu členských štátov Medzinárodnej organizácie civilného letectva (ďalej len „ICAO“ alebo „organizácia ICAO“) o členstvo v Rade ICAO a o spoluprácu na ďalšom smerovaní organizácie ICAO z dôvodu rastúceho vplyvu medzinárodnej leteckej dopravy na národné hospodárstvo členských štátov organizácie ICAO bola na zasadnutí 39. valného zhromaždenia ICAO prijatá rezolúcia *A39-5 Ratifikácia Protokolu, ktorým sa mení čl. 50 písm. a) Dohovoru*. Uvedeným protokolom, ktorý predstavuje piatu zmenu čl. 50 písm. a) Dohovoru o medzinárodnom civilnom letectve, sa zmení počet členov Rady ICAO, zo súčasného počtu 36 na nový počet 40.

So zvýšením počtu členov Rady ICAO prejavili členské štáty organizácie ICAO aj o zvýšenie počtu členov Leteckej navigačnej komisie, ktorá rieši technické otázky leteckej prevádzky, členovia náležitou kvalifikáciou a skúsenosťami vo vedeckej aj praktickej oblasti leteckej prevádzky sú menovaní Radou ICAO. Na zasadnutí 39. valného zhromaždenia ICAO bola prijatá rezolúcia *A39-7 Ratifikácia Protokolu, ktorým sa mení čl. 56 Dohovoru*. Uvedeným protokolom, ktorý predstavuje tretiu zmenu čl. 56 Dohovoru o medzinárodnom civilnom letectve, sa zmení počet členov Leteckej navigačnej komisie, zo súčasného počtu 19 na nový počet 21.

Protokol mení znenie Dohovoru o medzinárodnom civilnom letectve (zmena čl. 56).

Podľa bodu 3 protokolu, tento protokol podlieha ratifikácii a nadobudne platnosť pre členské štáty organizácie ICAO, ktoré ho ratifikovali, dňom riadneho uloženia stodvadsiatej ôsmej ratifikačnej listiny depozitárovi tohto protokolu.

Vzhľadom na skutočnosť, že zmeny sa dotýkajú činnosti orgánov a útvarov ICAO, ich predmet nie je upravený v právnom poriadku Slovenskej republiky.

**4. Priama úprava práv alebo povinností fyzických osôb alebo právnických osôb:**

Dohovor o medzinárodnom civilnom letectve priamo zakladá práva alebo povinnosti členských štátov organizácie ICAO a práva alebo povinnosti fyzických osôb alebo právnických osôb.

V Dohovore o medzinárodnom civilnom letectve je v článkoch 48 až 53, 56, 57, 91 až 95 upravená pôsobnosť valného zhromaždenia ICAO, Rady ICAO, Leteckej navigačnej komisie, ako aj členských krajín ICAO, a to vo väzbe na výkon členstva v medzinárodnej organizácii. Práva a povinnosti fyzických osôb alebo právnických osôb sú upravené v nasledujúcich hlavách Dohovoru o medzinárodnom civilnom letectve: Všeobecné zásady a platnosť dohovoru (článok 3bis), Let nad územím zmluvných štátov (články 5, 6, 8, 10, 13, 15), Štátna príslušnosť lietadiel (články 18, 20), Opatrenia k uľahčeniu lietania (články 24, 27), Podmienky, ktoré musia lietadlá spĺňať (články 29 až 32, 34, 35), Štandardy a odporúčania (články 39, 40).

**5. Úprava predmetu medzinárodnej zmluvy v práve EÚ:**

Súlad s právom Európskej únie – bezpredmetné. Predmet protokolu nie je upravený v práve Európskej únie.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií medzinárodných zmlúv vymedzených čl. 7 ods. 4 Ústavy Slovenskej republiky ide o medzinárodnú zmluvu, z ktorej vzniká Slovenskej republike členstvo v medzinárodných organizáciách.

Súčasne je Dohovor o medzinárodnom civilnom letectve mnohostrannou medzinárodnou zmluvou prezidentskej povahy podľa čl. 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb a ktorá si vyžaduje pred ratifikáciou súhlas Národnej rady Slovenskej republiky.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Dohovor je mnohostrannou medzinárodnou zmluvou prezidentskej povahy podľa čl. 7 ods. 5 Ústavy Slovenskej republiky, na ktorej vykonanie nie je potrebný zákon a priamo zakladá práva alebo povinnosti fyzických osôb alebo právnických osôb a ktorá po ratifikácii a vyhlásení spôsobom ustanoveným zákonom, má prednosť pred zákonmi.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Na vykonávanie medzinárodnej zmluvynie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.